Document ID: 31978L0142

ΟΔΗΓΙΑ ΤΟΥ ΣΥΜΒΟΥΛΙΟΥ
της 30ης Ιανουαρίου 1978
περί προσεγγίσεως των νομοθεσιών των Κρατών Μελών σχετικά με τα υλικά και αντικείμενα που περιέχουν μονομερές βινυλοχλωρίδιο και προορίζονται να έλθουν σε επαφή με τρόφιμα
( 78/142/ΕΟΚ )
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ
Έχοντας υπόψη :
τη συνθήκη περί ιδρύσεως της Ευρωπαϊκής Οικονομικής Κοινότητος , και κυρίως το άρθρο 100 ,
την οδηγία 76/893/ΕΟΚ του Συμβουλίου της 23ης Νοεμβρίου 1976 περί προσεγγίσεως των νομοθεσιών των Κρατών Μελών σχετικά με τα υλικά και αντικείμενα που προορίζονται να έλθουν σε επαφή με τρόφιμα (1) , και κυρίως το άρθρο 3 ,
την πρόταση της Επιτροπής της Κοινότητος ,
τη γνώμη της Συνελεύσεως (2) ,
τη γνώμη της Οικονομικής και Κοινωνικής Επιτροπής (3) ,
Εκτιμώντας :
ότι το άρθρο 2 της οδηγίας 76/893/ΕΟΚ ορίζει ότι τα υλικά και αντικείμενα δεν πρέπει να εκχωρούν στα τρόφιμα συστατικά σε ποσότητα ικανή να παρουσιάζει κίνδυνο για την ανθρώπινη υγεία .
ότι το άρθρο 3 της ίδιας οδηγίας προβλέπει ότι το Συμβούλιο , σύμφωνα με τη διαδικασία που προβλέπεται στο άρθρο 100 της συνθήκης , θεσπίζει με οδηγία , τις ιδιαίτερες διατάξεις που εφαρμόζονται σε ορισμένες ομάδες υλικών και αντικειμένων ( ειδικές οδηγίες ) ότι οι διατάξεις αυτές δύνανται να περιέχουν ιδίως ειδικά όρια μεταναστεύσεως ορισμένων συστατικών μέσα ή πάνω στα τρόφιμα , καθώς και άλλες διατάξεις που να επιτρέπουν την εξασφάλιση της τηρήσεως του άρθρου 2 της ως άνω οδηγίας .
ότι διεπιστώθη , ότι η χορήγηση μεγάλων ποσοτήτων μονομερούς βινυλοχλωριδίου σε πειραματόζωα προκάλεσε βλαβερά αποτελέσματα σε αυτά και ότι τα αποτελέσματα αυτά θα μπορούσαν να αναπαραχθούν και στον άνθρωπο .
ότι η επιστημονική επιτροπή για την ανθρώπινη διατροφή εξέφρασε τη γνώμη ότι θα έπρεπε να μειωθεί κατά το δυνατόν η περιεκτικότητα σε μονομερές βινυλοχλωρίδιο του πολυβινυλοχλωριδίου και των συγγενών πολυμερών και συγχρόνως συνέστησε ότι θα έπρεπε να μην μπορεί να ανιχνευθεί κανένα ίχνος χλωριούχου βινυλίου στα τρόφιμα ή στο πόσιμο νερό με μέθοδο που να μπορεί να εφαρμοσθεί κατά γενικό τρόπο στα περισσότερα από τα τρόφιμα και από τα περισσότερα εργαστήρια ελέγχου .
ότι κατά την παρούσα στιγμή διεξάγονται άλλες εργασίες σχετικά με το μονομερές βινυλοχλωρίδιο , αλλά για λόγους προνοίας , εν αναμονή των αποτελεσμάτων των εργασιών αυτών , θα έπρεπε να περιορισθεί η απορρόφηση του μονομερούς βινυλοχλωριδίου .
ότι ο κατάλληλος τρόπος για να επιτευχθεί ο σκοπός αυτός είναι μία ειδική οδηγία υπό την έννοια του άρθρου 3 της οδηγίας 76/893/ΕΟΚ της οποίας οι γενικοί κανόνες μπορούν να εφαρμόζονται επίσης και στη δεδομένη περίπτωση .
ότι εν τούτοις η παρούσα οδηγία δεν αφορά όλες τις περιπτώσεις των υλικών και αντικειμένων που παρασκευάζονται από πολυμερή ή συμπολυμερή βινυλοχλωριδίου και αρμόζει συνεπώς να εξουσιοδοτηθούν τα Κράτη Μέλη να μην επιβάλλουν τις ενδείξεις επισημάνσεως που καθορίζονται στο άρθρο 7 της οδηγίας 76/893/ΕΟΚ , σύμφωνα με τις δυνατότητες που προβλέπονται στις παραγράφους 4 και 5 του άρθρου αυτού ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ :
Άρθρο 1
1 . Η παρούσα οδηγία είναι μία ειδική οδηγία κατά την έννοια του άρθρου 3 της οδηγίας 76/893/ΕΟΚ .
2 . Η παρούσα οδηγία αφορά την παρουσία και ενδεχόμενη εκχώρηση μονομερούς βινυλοχλωριδίου μέσα και από τα υλικά και αντικείμενα που παρασκευάζονται από πολυμερή ή συμπολυμερή βινυχλωριδίου , στο εξής αποκαλούμενα « υλικά και αντικείμενα » που , στην κατάσταση των τελικών προϊόντων , προορίζονται να έλθουν ή έρχονται σε επαφή , ανάλογα με τον προορισμό τους , με τα τρόφιμα .
Άρθρο 2
1 . Τα υλικά και αντικείμενα δεν πρέπει να περιέχουν μονομερές βινυλοχλωρίδιο σε ποσότητα μεγαλύτερη από εκείνη που καθορίζεται στο παράρτημα I .
2 . Τα υλικά και αντικείμενα δεν πρέπει να εκχωρούν στα τρόφιμα με τα οποία έρχονται ή έχουν έλθει σε επαφή με τα υλικά και αντικείμενα αυτά , ποσότητα βινυλοχλωριδίου που να μπορεί να ανιχνευθεί σύμφωνα με τη μέθοδο που ανταποκρίνεται στα κριτήρια που καθορίζονται στο παράρτημα II .
Άρθρο 3
Η μέθοδος αναλύσεως η αναγκαία για τον έλεγχο της τηρήσεως του άρθρου 2 καθορίζεται σύμφωνα με τη διαδικασία που προβλέπεται στο άρθρο 10 της οδηγίας 76/893/ΕΟΚ και ανταποκρίνεται στα κριτήρια που καθορίζονται στο παράρτημα II .
Άρθρο 4
Το Συμβούλιο θα επανεξετάσει τις διατάξεις της παρούσας οδηγίας με βάση εκθέσεις της Επιτροπής , που καταρτίζονται βάσει των επιστημονικών και τεχνικών γνώσεων που θα αποκτηθούν μετά την έκδοση της οδηγίας και συνοδευόμενες ενδεχομένως από κατάλληλες προτάσεις . Η πρώτη έκθεση της Επιτροπής θα διαβιβασθεί στο Συμβούλιο το βραδύτερο μέχρι 1ης Ιανουαρίου 1979 .
Άρθρο 5
Η παρούσα οδηγία δεν επηρεάζει τις εθνικές διατάξεις που αφορούν τους άλλους δυνατούς κανόνες που προβλέπονται στο άρθρο 3 της οδηγίας 76/893/ΕΟΚ ούτε τις δυνατότητες που παρέχονται στα Κράτη Μέλη δυνάμει του άρθρου 7 παράγραφοι 4 και 5 της ανωτέρω οδηγίας .
Άρθρο 6
1 . Τα Κράτη Μέλη θέτουν σε ισχύ τις αναγκαιες νομοθετικές , κανονιστικές και διοικητικές διατάξεις για να προσαρμοσθούν με την παρούσα οδηγία το αργότερο μέχρι της 26ης Νοεμβρίου 1979 , και πληροφορούν περί τούτου αμέσως την Επιτροπή .
2 . Κράτος Μέλος δύναται εν τούτοις να μεταθέσει την εφαρμογή του άρθρου 2 παράγραφος 2 και του παραρτήματος II μέχρι της υιοθετήσεως , σύμφωνα με το άρθρο 3 , κοινοτικής μεθόδου αναλύσεως .
Άρθρο 7
Η παρούσα οδηγία απευθύνεται στα Κράτη Μέλη .
Έγινε στις Βρυξέλλες , στις 30 Ιανουαρίου 1978 .

Labels: 1
17
16
0
3
15